
Közlemény!

A Hivatásos Tűzoltók Független Szakszervezete (HTFSZ) kiáll a Pedagógusok Szakszervezete (PSZ) jogos követelései mellett!

A Hivatásos Tűzoltók Független Szakszervezete támogatásról biztosítja a Pedagógusok Szakszervezete 2019. november 30-ai tüntetését.

A HTFSZ kiáll a pedagógus életpálya vetítési alapjának növelése mellett épp úgy, mint az oktató-nevelő tevékenységet segítő, szociális területen dolgozók, a bölcsődei ellátásban és közgyűjteményekben, valamint a kutatóintézetekben dolgozók béralapjának és ezen ágazatok bérpótlékainak emelése érdekében! A HTFSZ és az egész tűzoltó-társadalom mélységesen átérzi a pedagógusok és a szférához tartozó munkavállalók gondjait, bajait és tisztában vagyunk a jogos követelések okaival. 

A tűzoltók ugyanazon problémákkal küzdenek már hosszú évek óta, mint a pedagógusok.

Nagyon sok hasonlóság van abban, amit önökkel, pedagógusokkal és mivelünk tűzoltókkal csináltak 2010 után. Újra államosítás, megalázóan alacsony bérek, nagy leterheltség, rossz életpályamodell és a fejünkre ültetett vízfej.

Újra államosítás! 

A tűzoltóságokat is újraállamosították. Előtte mi is önkormányzatiak voltunk. Pályázat útján, megfelelő végzettséggel, és ami nagyon fontos megfelelő szakmai tapasztalattal lehetett valakiből parancsnok. Meg van a mi tankerületi vezetésünk is, nálunk úgy hívják katasztrófavédelmi kirendeltség vagy megyei katasztrófavédelmi igazgatóság. Jó nagy vízfejet építettek rá a tűzoltókra! 11 ezer fő a katasztrófavédelem létszáma, ebből kb. 7000 fő a beavatkozó tűzoltó, tehát ez azt jelenti, hogy minden két tűzoltóra jut egy katasztrófavédő főnök, aki persze nem annyit keres, mint az a tűzoltó, aki vásárra viszi a bőrét minden szolgálatban. A mi véleményünket sem veszik figyelembe, pedig mi vagyunk a szakemberek nem a katasztrófavédők.  Önöknél is megmondják a megmondó emberek, hogy mit és hogyan tanítsanak, és nem veszik figyelembe az önök, a szakemberek tanácsait.

Bérek!

Elfogadhatatlan, hogy egy kezdő pedagógus bére nettó havi 130-140 ezer forint! Jelenleg egy kezdő tűzoltó bére kb. nettó 150-160 ezer forint, de havi átlagos 206 óra munkaidő mellett. Egy húsz éve szolgáló tűzoltó annyit keres, mint egy multinál a bolti áru feltöltő, de azt is említhetem, hogy egy kezdő sofőr a postánál kb. 25%-al többet keres, mint egy 15 éve szolgáló tűzoltó gépjárművezető. 

Hangsúlyozni kívánjuk, hogy nem az övékét sokalljuk, hanem a mieinket keveseljük!

Lehet, hogy mindenkinek gázszerelőnek kellet volna, kellene tanulnia és abban a szakmában kellene „dolgoznia” -( Mint tudjuk az most egy jól fizető szakma.

Életpályamodell!

Sok párhuzamot érzünk az Önök életpályamodellje és a mienk között. Nem tudom, mire megy itt ki a játék, de az biztos, hogy nem jó felé vezet ez az út. Le akarják építeni az oktatást és a rendvédelmet? Miért? Egy normális országban, hogy nyugalomban, biztonságban élhessenek az emberek, szükség van elegendő jól képzett és rutinos tűzoltóra, rendőrre és börtönőrre. Mért jó az egy európai országban, hogy nem lesz elég jól felkészült, tanítani tudó és akaró, nyitott szemű pedagógus, aki a gyermekeket tanítja és tanítani fogja? Kinek jó az, ha buta gyermekeket nevelnek az utánunk következő nemzedékeknek. Kiknek, kinek jó ez?  Nem tudjuk és nem is értjük, de azt tudjuk és érezzük, hogy ez egy normális országnak és társadalomnak, NEM jó!

Megbecsültség!

A pedagógusok és a tűzoltók a lakosság körében a legmegbecsültebb emberek körébe tartoznak. Jó lenne, ha végre már ezt a megbecsülést a mindenkori kormányok is gyakorolnák ezen szférák dolgozói irányába!

Nézzünk szét a környező (V4-ek) országaiban is. Az elmúlt 10 évben mind megelőztek bennünket. Amíg annak idején „irigykedve” néztek ránk, most úgy lehagytak bennünket, hogy csak, na! Higgyék el, hogy ez így van. A HTFSZ immáron 10 éve megalakította a saját V4-ek szervezetét. Minden évben találkozunk és megvitatjuk az aktuális és akkut problémáinkat. Most már ott tartunk, pontosabban oda jutottunk, hogy jó lenne legalább hozzájuk felzárkóznunk!

A HTFSZ és az egész tűzoltó-társadalom teljes mellszélességgel kiáll a pedagógusok mellett!  

Végezetül, volna egy javaslatunk. Ne kérjünk nagyobb béremelést, de annyit mi is kérjünk, mint amennyit a Köztársasági Elnök Úrnak javasoltak egy nemrég megjelent törvénytervezetben! Neki 1.507.000 Ft-ról 2.937.000 Ft-ra emelkedik a bére, ez 95%-os emelés! Kérjük Magyarország Kormányát, hogy becsülje meg végre azokat az embereket, akik a közért dolgoznak és nap, mint nap becsülettel teszik az esküjükben tett fogadalmuknak megfelelően a dolgukat.

Ne feledjék, ne feledjétek „Egységben az Erő”!

Kelt: Budapest, 2019.11.28.

A HTFSZ Elnöksége nevében 
Vidó Attila s.k. 

Szervezeti alelnök


